S-360/2014

Mál þetta höfðaði lögreglustjórinn á höfuðborgarsvæðinu með ákæru 1. apríl 2014 á hendur ákærða, H-x-x P-x-x, kt. [...], Seljabraut 30, Reykjavík. Málið var dómtekið 29. apríl 2014.

Í ákæruskjali segir að málið sé höfðað gegn ákærða „fyrir líkamsárás með því að hafa aðfaranótt sunnudagsins 8. desember 2013, á skemmtistaðnum Bjarna Fel í Austurstræti, Reykjavík, slegið A, kt. [...], einu hnefa höggi í andlitið með þeim afleiðingum að hann hlaut nefbeinabrot.

Telst brot þetta varða við 1. mgr. 218. gr. almennra hegningarlaga nr. 19/1940, sbr. 111. gr. laga nr. 82/1998.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

F.h. A, kt. [...] gerir E-kk-nf P-kk-nf Ó-kk-nf, hdl., þá kröfu að ákærði greiði A bætur að fjárhæð 1.490.610 kr. að viðbættum vöxtum skv. 8. gr. laga nr. 38/2001 um vexti og verðtryggingu frá tjónsdegi og dráttarvöxtum frá þeim tíma er mánuður er liðinn frá því krafan var kynnt ákærða, skv. 1. mgr. 6. gr., sbr. 9. gr. laganna.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem réttilega er fært til refsilaga í ákæru.

Við ákvörðun refsingar horfir það ákærða til málsbóta að hann hefur greiðlega gengist við broti sínu og er með hreint sakavottorð. Að þessu virtu þykir refsing ákærða hæfilega ákveðin fangelsi í tvo mánuði, en rétt þykir að fresta fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Brotaþoli, A, krefst skaðabóta en krafan er þannig sundurliðuð:

a. Vegna leigubílaferðar frá vettvangi, að Lækjargötu í miðbæ Reykjavíkur, til Slysadeildar Landspítalans í Fossvogi þann 8. desember 2013, að fjárhæð 3.370 kr.

b. Vegna leigubílaferðar frá slysadeild Landspítalans í Fossvogi þann 8. desember 2013 til heimilis kæranda þann 8. desember 2013, að fjárhæð 2.520 kr.

c. Vegna lyfja, ávísuð af læknum vegna afleiðinga líkamsárásarinnar, að fjárhæð 1.441 kr.

d. Vegna komugjalds á slysadeild Landspítala í Fossvogi þann 8. desember, fjárhæð 5.600 kr.

e. Vegna rannsóknar og viðtals ásamt aðgerð á nefbeini á slysadeild Landspítalans í Fossvogi þann 10. desember, að fjárhæð 7.904 kr.

Tjón á munum: 17.995 kr.

Vinnutap: 425.880 kr.

Miskabætur: 800.000 kr.

Málskostnaður: 225.900 kr.

Samtals: 1.490.610 kr.

Ákærði samþykkir kröfu um miskabætur en mótmælir fjárhæð kröfunnar, ákærði mótmælir einnig öðrum kröfuliðum og leggur þann ágreining í mat dómsins. Í samræmi við þetta verður krafan tekin til greina með þeirri breytingu að miskabætur þykja hæfilega ákveðnar 250.000 krónur og lögmannsþóknun 125.000. Aðrar kröfur eru ekki studdar gögnum og er því óhjákvæmilegt að vísa þeim kröfuliðum frá dómi. Samtals verður ákærði því dæmdur til að greiða brotaþola 375.000 krónur. Verður upphafsdagur dráttarvaxta miðaður við 1. mars 2014 en þá var mánuður liðinn frá því ákærða var kynnt bótakrafan, sbr. 9. gr. laga um vexti og verðtryggingu, nr. 38/2001.

Með vísan til 1. mgr. 218. gr. laga nr. 88/2008 verður ákærða gert að greiða sakarkostnað samkvæmt yfirliti lögreglu og málsvarnarþóknun skipaðs verjanda síns, vegna vinnu á rannsóknarstigi málsins og við meðferð málsins fyrir dómi, að meðtöldum virðisaukaskatti eins og í dómsorði greinir.

G-kk-nf S-kk-nf settur héraðsdómari, kveður upp dóm þennan.

D Ó M S O R Ð:

Ákærði, H-x-x P-x-x, sæti fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði greiði A 250.000 krónur auk vaxta samkvæmt 8. gr. laga um vexti og verðtryggingu, nr. 38/2001, frá 8. desember 2013 til 1. mars 2014, en dráttarvaxta samkvæmt 1. mgr. 6. gr. sömu laga frá þeim degi til greiðsludags og 125.000 krónur í málskostnað.

Ákærði greiði 220.250 krónur í sakarkostnað, þar með talin málsvarnarlaun verjanda síns, B-kk-ef H-kk-ef, hrl., 188.250 krónur.

G-kk-nf S-kk-nf